SKRIFTLIG FORESPØRGSEL E-3364/00

af Roberta Angelilli (UEN) til Kommissionen

(27. oktober 2000)

Om: Den seneste årsberetning om narkotikasituationen i Den Europæiske Union

Den 11. oktober 2000 kl. 12.00 offentliggjordes årsberetningen om narkotikasituationen i Den Europæiske Union.

I kapitel 3, der vedrører institutionernes imødegåelse af problemerne i form af narkotikamisbrug, henvises der i et af punkterne til et forskningsprojekt, der finansieres af Europa-Kommissionen, og som går ud på at konstatere, hvor vidt det er hensigtsmæssigt at tilskynde til oprettelsen af særlige centre, hvor narkomaner kan foretage sine indsprøjtninger.

Da stofafhængighed er et alvorligt socialt problem, som bør bekæmpes, bedes Kommissionen give følgende oplysninger:

1. Inden for rammerne af hvilket program blev denne form for undersøgelse finansieret?

2. Af hvilken årsag blev denne form for undersøgelse tillagt betydning og tildelt bevillinger, ud fra den betragtning at dens øjemed er at opretholde stofafhængighed og ikke substituerende eller forebyggende foranstaltninger?

3. Har Kommissionen finansieret andre forskningsprojekter med henblik på andre metoder, hvis målsætning det er at begrænse anvendelsen af og efterspørgslen efter narkotika?

Svar afgivet på Kommissionens vegne af David Byrne

(18. januar 2001)

Den pågældende undersøgelse blev finansieret i 1999 inden for rammerne af fællesskabsprogrammet om forebyggelse af narkotikamisbrug (1996-2000). Projektets navn er: Evaluation des Gesundheitsraumangebots für Drogenkonsumenten in drei Europäischen Städten. Projektet gennemføres af Institut für Interdisziplinäre Sucht- und Drogenforschung, Klinik für Psychiatrie, Universitetet i Hamburg.

Evalueringsundersøgelsen, som gennemføres i Hamburg, Rotterdam og Innsbruck, er i gang. Den endelige rapport vil blive forelagt for Kommissionen inden den 1. april 2001. Kommissionen forventer en videnskabeligt udarbejdet evaluering fra det uafhængige officielle organ, der har ansvaret. De meget interessante spørgsmål, der ønskes besvaret, er, om og i givet fald hvordan et sådant præventivt plejetilbud kan begrænse stofmisbrugeres farlige adfærd, og for det andet om og eventuelt hvordan en sådan ordning kan forbedre og stabilisere deres sundhed. Kommissionen er helt klar over, hvilke kontroverser disse narkotikacentre giver anledning til. Men byer i flere medlemsstater, Tyskland, Spanien og Nederlandene har åbnet sådanne centre, hvor narkomaner kan få narkotika under hygiejniske forhold og under tilsyn. Formålet med dette er at mindske risikoen for overførsel af smitsomme sygdomme og risikoen for en dødelig overdosis. Undersøgelsens resultater vil kunne få værdi for disse medlemsstater, men også for andre, som endnu ikke har taget stilling til, om de vil tillade gennemførelsen af sådanne eksperimenter.

Det overordnede mål med programmet om forebyggelse af narkotikamisbrug er ikke desto mindre at bidrage til at reducere efterspørgslen efter illegale stoffer i Europa. Dette klare sigte kommer også til udtryk i det omtalte programs gennemførelse. Kommissionen har i flere år finansieret forskellige forskningsprojekter og undersøgelser, der tager sigte på at nå dette fælles mål.